**Karácsonyi meglepetés a Fordtól: a vadonatúj Mustang Dark Horse 5,0 literes V8-as motorja kereken 500 lóerős**

* A Mustang Dark Horse – az eddigi legerősebb 5,0 literes V8-as szívómotoros Mustang – egyedi tervezésű új, negyedik generációs Coyote V8 erőforrása 500 lóerős
* Az új dupla fojtószelepház-kialakításnak és az Aktív Szelepes Kipufogónak köszönhetően a Mustang GT teljesítménye akár a 486 lóerőt is elérheti
* A Ford Mustang EcoBoost vadonatúj 2,3 literes EcoBoost erőforrása 315 lóerős, forgatónyomatéka pedig 475 Nm

**DEARBORN, Michigan, 2022. december 15.** – A Ford jó tippeket ad a Mustang-rajongóknak, hogy mit írjanak fel idén a karácsonyi kívánságlistájukra: a vadonatúj, hetedik generációs Mustang mindegyik motorja erősebb lett, sőt a Mustang Dark Horse káprázatos, 500 lóerős teljesítményt kínál.

„A Mustang mindig is híres volt arról, hogy a határokat feszegeti. A Mustang GT-ben és a Dark Horse változatban most olyan 5,0 literes V8-as dübörög, ami egyszerűen félelmetes,” mondta Ed Krenz, a Mustang főmérnöke. „Ráadásul a Mustang EcoBoost is jóval erősebb lett, úgyhogy mostantól mindegyik Mustanggal még élvezetesebb és borzongatóbb autózásra számíthatunk.”

**A Mustang Dark Horse teljesítménye kereken 500 lóerő**

A lenyűgöző versenypálya-képességeket kínáló Mustang Dark Horse változatba egy egyedi tervezésű új, negyedik generációs Coyote V8 erőforrást építettek be, amelynek 500 lóereje és 567 Nm forgatónyomatéka\* új mércét állít a közúton és pályán egyaránt használható Mustangok világában, és ez az eddigi legerősebb olyan modell, ami nem Shelby-tuninggal készült.

A Ford Performance hatalmas tapasztalatával tervezett Coyote erőforrást még tovább csiszolták, hogy teljesítménye elérje az 500 lóerőt, így ez az eddigi legerősebb V8-as szívómotor. A blokkban olyan új megoldások találhatók, mint az egyedileg kiegyensúlyozott főtengely, vagy a kovácsolt hajtókarok (ez a Ford Mustang Shelby GT500-ban jelent meg először), amelyek képesek elviselni a magasabb hengernyomást és dugattyúsebességet. A Mustang Dark Horse megerősített vezérműtengelyeit kifejezetten a versenypályák nagyobb igénybevételeihez méretezték, ahol a fordulatszám akár 7500 1/perc is lehet.

„Azt akartuk, hogy ha valaki beül a volán mögé, azonnal szoros kapcsolat alakuljon ki közte és az autója között – ezért mindent megtettünk, hogy ezt a köteléket megalapozzuk,” magyarázta el Suzanne Robinson, a Coyote motorprogram vezetője. „A blokkból mindent kihoztunk, amit csak tudtunk: az új dupla fojtószelepház-kialakítás miatt a motor hihetetlenül készségesen reagál a gázparancsra, úgyhogy a Mustang-rajongók igazán lenyűgöző dolgokra számíthatnak.”

**A legerősebb Mustang GT 5.0 V8**

A tervezők szándéka az volt, hogy a vadonatúj Mustang magával ragadó, zsigeri élményt nyújtson, ennek sarokköve pedig az új, negyedik generációs Coyote V8-as. Az opcióként megrendelhető Aktív Szelepes Kipufogóval a Mustang GT kupé és kabrió teljesítménye 486 lóerő, forgatónyomatéka pedig 567 Nm.\*\* Ugyanakkor a blokknak nemcsak az ereje lenyűgöző, hanem a hangja is, hiszen a gázoknak szabad utat adva a rendszer különleges V8-as hangzást kínál, a szelepek zárásával pedig ’lehalkítható’ az autó.

Még az alapfelszereltségű Mustang GT is 480 lóerős\*, vagyis erősebb, mint bármelyik eddigi szívómotoros V8-as Mustang, sőt 563 Nm értékével az eddigi legnyomatékosabb is.

A negyedik generációs, tökéletesített felépítésű, új olajteknővel kialakított Coyote V8 erőforrásban a szegmensben elsőként alkalmaztak kettős légbeömlőt és dupla fojtószelepház-kialakítást, ami minimumra csökkenti a szívási veszteséget, és nagyobb levegő tömegáramot garantál.

**A turbómotoros Mustang EcoBoost 315 lóerős**

A ’megfizethető teljesítmény’ tradícióját folytatva a vadonatúj Mustang EcoBoost új, 2,3 literes EcoBoost motorja 315 lóerőt ad le, vagyis ez az eddigi legerősebb blokk a négy- vagy hathengeres Mustang-alapmotorok mezőnyében. Ráadásul a forgatónyomatéka is tekintélyes: 475 Nm.

Opcióként a Mustang EcoBoost vásárlói is kérhetnek Aktív Szelepes Kipufogórendszert, amivel autójuk még borzongatóbb turbómotor-hanggal fűszerezi az örömautózást.

A Mustang EcoBoost kupé és kabrió erőforrása egy vadonatúj motor, amit a Ford új Modular Power Cylinder (MPC) motorépítési elvei alapján terveztek; ez biztosítja, hogy nemcsak teljesítménye és vezethetősége, hanem üzemanyag-fogyasztása is jobb lesz, mint a kifutó modellé volt.\*\*\* A blokkban megváltoztatták a furat/löket arányt, kombinálták a port rendszerű és a közvetlen üzemanyag-befecskendezést, emellett pedig változó szelepvezérlést, integrált kipufogógáz-visszavezetést és kettős megfúvású turbótöltőt alkalmaztak, hogy elérjék azt a teljesítményt, amit egy Mustang-pilóta elvár.

A michigani Flat Rock üzemben gyártott vadonatúj Mustang kupé- és kabrió változatait 2023-nyarától kezdik majd forgalmazni az USA-ban.\*\*\*\*

# # #

\* A teljesítmény- és forgatónyomaték-értékeket prémium üzemanyag használatával, a SAE J1349® szabvány szerint mérték. Ezek az értékek módosulhatnak az egyes felhasználóknál. A teljesítmény- és forgatónyomaték-értékek különálló tulajdonságok, amelyek nem teljesíthetők egyidejűleg.

\*\* A Mustang® GT 486 lóerős teljesítménye az Aktív Szelepes Kipufogórendszerrel érhető el.

\*\*\* A kifutó Mustang modell EPA-becslés alapján megállapított üzemanyag-fogyasztása 10,7 (város) / 7,4 (országút) / 9,4 (vegyes) l/100 km; az új Mustang tervezett, azonos értékei 10,7 / 6,9 / 9,1 l/100 km.

\*\*\*\* Az USA-ban, helyi és külföldi gyártású részegységekből összeszerelve.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. Mindemellett a Ford megalapozza piacvezető pozícióját a mobilitási megoldások, köztük az önvezető technológiák terén, és a Ford Motor Credit Company révén pénzügyi szolgáltatásokat is nyújt. A Ford mintegy 176.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban mintegy 35.000 alkalmazottat, az összevont, illetve nem összevont közös vállalkozásokkal együtt pedig mintegy 54.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (nyolc saját tulajdonú vagy összevont közös vállalat és hat nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  2000 Szentendre Galamb J. 3. |  |
|  | Tel: +36 26 802802 |  |